Pe vremuri, o vestită trupă muzicală din România făcea celebru refrenul „ce bine-mi pare că ai luat țeapă”. Evident, versurile au fost inspirate din fapte reale, dar cine s-ar fi gândit că ani mai târziu această practică a înșelăciunii este încă extrem de populară?! Și nu se întâmplă doar oamenilor de rând, ci și vedetelor. Cătălin Cazacu este ultimul păgubit, iar CANCAN.RO vă prezintă toate detaliile unei păcăleli la care cu siguranță prezentatorul TV nu s-ar fi așteptat vreodată!
Om de bună credință și petrecăreț de primă clasă, pasărea nocturnă Cazacu a dat startul unui business, de organizator de evenimente. Concret, antreprenorul organizează petreceri în diferite locații, ocupându-se de atmosferă, DJ, promovare și tot tacâmul pentru o seară reușită. Practic, câștigă toată lumea, dar mai ales publicul, oamenii ce vin să se distreze ca la carte. Doar că nu întotdeauna socoteala iniţială se potriveşte cu cea de la faţa locului. De această dată, Cătălin Cazacu a pus bazele unui party de pomină, dar nu și-a mai primit banii pentru serviciile prestate.
Concret, vă vom relata cum s-au întâmplat lucrurile, conform surselor CANCAN.RO. În data de 16 martie, „Chef de petrecere” s-a prezentat la Sibiu. Cu DJ de la București și tot alaiul, Cătălin Cazacu a reușit să umple vestita locație din sudul Transilvaniei. Protocolul oferit de club ar fi fost unul teoretic mai mare, având în vedere deal-ul inițial, dar Cazacu a trebuit să se descurce pe cont propriu cu suplimentarea camerelor de cazare și cu mesele pentru staff. S-a trecut și peste acest aspect, doar să iasă evenimentul bine.
După ce s-au văzut cu „sacii în căruță” și încasările la locul lor, patronii și administratorii clubului din Sibiu au început să-l ducă cu zăhărelul pe cel care le-a organizat petrecerea. I-au zis inițial că îi virează banii fără probleme, în zilele imediat următoare. Cătălin Cazacu a insistat, dar nimic. S-a lovit de seen-uri și telefoane închise. Suma are trei zerouri, în euro! Aproape două luni mai târziu, entertainerul tot nu și-a primit banii, iar sursele noastre spun că ar fi foc și pară pe țeapa primită. Cu toată echidistanța, de această dată Cazacu are dreptate!